# Асен Йорданов

### от Уикипедия, свободната енциклопедия

Асен Йорданов български инженер
Роден: | 2 септември 1896 София, България
Починал: | 19 октомври 1967 Уайт Плейнс, САЩ

Асен Йорданов (1896–1967) е български авиоинженер със световна известност. Може да се каже,че той е българинът, който учеше американците да летят.

Роден е в София. През 1912 г. учи в училището за авиация на Луи Блеро в Етамп, Франция. През Балканските войни 1912-1913 г. служи в Първото аеропланно отделение в Мустафа паша (днес Свиленград). Асен Йорданов конструира първия български моторен самолет, който след тестовете на 15 август 1915 г. е записан като изобретение. За първи път той въвежда допълнително крило, което стабилизира самолета при ъгли на полета над 45 градуса.

През Първата световна война Асен служи като боен пилот на летището Белица и взема участие в 84 бойни полета. Награден е с офицерски Кръст за храброст.

След 1921 заминава с приятеля си от фронта Александър Стоянов за САЩ за да вземат участие в конкурс за обиколка на света. Първата награда е един милион долара. Българското Военно министерство им отпуска 6000 долара за участието. Но конкурсът е отменен поради липса на участници. Йорданов решава да остане в САЩ. След няколко години става сътрудник на инженерните екипи на Къртис-Райт, Локхийд, Дъглас, Пайпър, Шаблон:Боинг и МакДоналд. Като инженер участва в разработката и съставянето на документацията и инструкции за поддържане и пилотиране на известни самолети, като например летящата крепост Боинг Б-17, изтребителите Локхийд P-38 Лайтнинг и Къртис Хоук 81, бомбардировачите Б-24 и Б-29, както и за транспортния самолет Дъглас DC-3.

Йорданов е автор на много книги за пилотиране, теоретична подготовка на пилотите, включително за дневно и нощно пилотиране, наземна поддръжка, радиоекипировка, метеорологични станции, които стават настолни книги за летците и хората от самолетната промишленост. В САЩ са продадени 750 000 екземпляри от книгите му. Те са преведени в много страни, включително и СССР. Текстът в тях е сбит, точен и е придружен от илюстрации. Това може да се определи като визуално преподаване. В текста си Йорданов използва обикновено разговорен стил, сякаш се обръща към читателите като към свои ученици и приятели. Той често добавя към своите технически илюстрации някои комикси, които превръщат сухата материя в приятна и лека за четене.

След войната започва упадъка в кариерата на Йорданов. Той престава да работи в сферата на авиацията и се насочва съм нови области. През 1950-е години Йорданов работи върху сигурността при автомобилите и е един от създателите на въздушната възглавница, а също и върху апарата "Джордафон" - предтеча на днешния телефонен секретар, който освен това дава и възможност няколко души едновременно да разговарят помежду си.

През 1929 г. Йорданов се жени за Алис Грант Патън, която е 10 години по-въэрастна от него. Те се развеждат през 1942 г. През 1942 г. се жени за Даяна, която го изоставя през 1950 г. след финансовия му крах. През 1955 г. той се жени за Люсил Ендрюс, която се оказва добра негова другарка до края на живота му през 1967 г.

В софийския район Искър един булевард е кръстен на бележития летец и авиоконструктор Йорданов.

#### [редактиране] Книги на Асен Йорданов:

Flying and How to Do It (Летенето и как то да се извърши) е публикувана през 1932 г. и преиздадена през 1940 г. Тя запознава кандидат-летеца с основните понятия за летенето. Изяснени са техническите възможности на самолета във въздуха, най-важните правила за управление, приборите на таблото, проблемите при излитане, кацане и завиване и много други.

Your Wings (Вашите криле), която е едно комплексно пособие за подготовката на пилоти, е може би най-прочутата книга на Йорданов. Издадена е през 1936 г. и е преиздадена през 1939 и 1942 г. Отпечатани са повече от 250 000 екземпляра. Преведена е във Франция, Италия, СССР и Полша, но е непозната в България, както за жалост и цялото му творчество.

Through the Overcast (През облаците) е публикувана през 1938 г. и е преиздадена през 1939, 1940, 1941 и 1943 г. Преведена е в Япония, СССР, Италия и Уругвай. Това е едно пособие за полети при различни метеорологични условия и по прибори.

Safety in Flight (Сигурност при летенето) е публикувана през 1941 г. и е преиздадена през 1943 г. Тя е предназначени за пилоти, които се готвят за професионалисти.

The Man behind the Flight (Човекът в сянката на самолетите) е издадена през 1942 г. Тя е предназначена за авиоинженерите и авиотехниците. Съдържа информация за конструкцията, експлоатацията и ремонтите на самолетите.

Power and Flight (Мощност и полет), издадена през 1944 г., също е предназначена за авиоинженерите и авиотехниците. В нея се разглеждат двигателите с вътрешно горене, техният контрол и ремонт.

Dials and Flight (Уредите при полет) е издадена през 1947 г. Това е едно илюстровано пособие за работата с различните авиационни прибори по време на полет. Описват се тяхното производство, използване, поддържане в изправност и ремонт.

Men and Wings (Хора и криле) е една кратка илюстрована история на авиацията, издадена през 1942 г. от фирмата "Къртис Райт", с която Йорданов е свързан.

Jordanoff's Illustrated Aviation Dictionary (Илюстрован авиационен речник на Йорданов) е публикуван през 1942 г. и преиздаден през 1944 г. Речникът съдържа 2057 термина, към всеки от които има обяснителна илюстрация.

#### [редактиране] Книги за Асен Йорданов:

Милка Маркова (сестра на Асен Йорданов): Асен Йорданов и авиацията. Изд-во Societe des Gens de Lettres, Париж, 1995.

## [редактиране] Външни препратки

- Биография от Константин Стоянов-Окела
- Биография от Пламен Антонов

Взето от „http://bg.wikipedia.org../../../%D0%B0/%D1%81/%D0%B5/%D0%90%D1%81%D0%B5%D0%BD_%D0%99%D0%BE%D1%80%D0%B4%D0%B0%D0%BD%D0%BE%D0%B2_ec7a.html“.

Категории: Български инженери | Българи в чужбина | Авиоконструктори | Личности (София)

##### Views

- Статия
- Беседа
- Текуща версия

##### Търсене

##### На други езици

- English